Theo Vorster: 'SA nou in 'n veel beter posisie' | Maroela Media
Theo Vorster van Galileo Capital Suid-Afrika is reeds in 'n veel beter posisie as vyf jaar gelede. Foto: Theo Vorster/Twitter.com
Dit is die mening van Theo Vorster van Galileo Capital.
Vorster was Woensdag die spreker by die kreatiwiteitskenner dr. Kobus Neethling se kreatiwiteitkafee. Die geleentheid word kwartaalliks in die kreatiwiteitkafee in Brooklyn Mall aangebied.
"Hoekom sal internasionale maatskappye soos Pepsi Co. 'n eg Suid-Afrikaanse maatskappy soos Pioneer Foods, wat die houermaatskappy vir die land se bekendste voedselhandelsmerke soos Weet-Bix en Ceres-vrugtesappe is, vir R24,4 miljard aankoop? Hoekom sal 'n Israelse maatskappy vir Clover wil aanskaf? Is dit omdat hulle spotgoedkoop geleenthede in dié land raaksien?
"Ons sien ook aanduidings van buitelandse maatskappye wat 'n aanbod maak om plaaslike maatskappye in die finansiëledienstesektor op te koop. Wat sien hierdie mense wat ons nog nie raaksien nie," vra Venter.
"Hoekom sal 'n boer R275 miljoen betaal om sy bure se besproeiingsplaas in die Laeveld aan te skaf of hoekom sal 'n plaas in die Noord-Kaap R440 miljoen op 'n veiling haal te midde van planne om grond te onteien sonder vergoeding? Is dit omdat hierdie mense en maatskappye geleenthede sien in Suid-Afrika wat ons mis omdat ons ons self nog blind staar teen die slegte posisie waarin die Zuma-administrasie die land gelaat het?"
Vorster meen Suid-Afrika is reeds in 'n veel beter posisie as vyf jaar gelede.
"Ons moet onthou die onthullings wat nou voor die Zondo- en Mpati-kommissie gemaak word, is reeds geskiedenis. Dit het al vier jaar gelede gebeur en is nie 'n aanduiding van die moontlike verandering in die toekoms nie."
Vorster sê Suid-Afrikaners is vasgevang in hierdie geskiedenis en verloor fokus op dit wat tans in die vooruitsig gestel word vir die toekoms. Hier het hy verwys na aanstellings wat pres. Cyril Ramaphosa reeds by instellings soos die Nasionale Vervolgingsgesag (NVG), Suid-Afrikaanse Inkomstediens en die onlangse aantelling by Eskom gemaak het. "Boonop onderskat ons ook nog wat die waarde van hierdie aanstellings is."
Te midde van talle uitdagings is daar hoop
Vorster erken egter dat daar steeds verskeie massiewe uitdagings vir Suid-Afrika se ekonomie wag.
"Suid-Afrika het 'n té groot staatdiens en ons kan eenvoudig nie die staatsamptenare se salarisse meer bekostig nie. Iets sal hieraan gedoen moet word. Eskom het ook heeltemal te veel skuld. Uit die R450 miljard is daar sowat R250 miljard wat die kragvoorsiener nie kan betaal nie en hiervoor sal 'n oplossing gevind moet word. Daar is ook ongelukkig geen maklike oplossings vir hierdie probleme wat ons in die gesig staar nie.
"Die regering sal ook nie meer betrokke kan wees in projekte en semi-staatinstellings soos SAL waar hulle ons belastingbetalers se geld verloor nie."
Vorster reken Ramaphosa se administrasie het egter begrip vir net hoe groot hierdie uitdagings vir die land se ekonomie is en dat sy regering wel besig is om stappe in die regte rigting te doen om dit te hanteer.
"Hierdie is gevaarligte wat tans oranje flikker maar ek het hoop dat hulle groen kan word. Ek dink die tesourie het duidelik 'n boodskap gestel aan die regerende party en staatsdepartemente dat Suid-Afrika nie met sy staatsfinansies kan voortgaan soos nou nie. Tot watter mate dit verstaan en deurgevoer word sal die tyd ons leer."
Vorster voeg by dat hy weet mense is steeds gefrustreerd omdat hulle voel die NVG tree nie vinnig genoeg op nie. "Dit is vir my ook 'n frustrasie, maar ek dink 'n mens mis die vervolging wat wel plaasvind omdat dit nie die groot name is wat almal wil sien nie. Daar is wel opgetree teen die voormalige burgemeester van Ethekwini, Zandile Gumede, en die voormalige LUR van finansies van die Noordwes-provinsie, Wendy Nelson. Verder is omtrent al die senior beamptes by VBS gelikwideer en nou kan 'n kriminele proses volg. Dié soort optrede neem ongelukkig gewoonlik tyd.
"Ek dink daar is 'n daadwerklike poging om Suid-Afrika terug te skuif na 'n konstitusionele demokrasie waar daar ook weer ekonomiese groei kan plaasvind.
Vorster sê hy is egter bekommerd dat talle Suid-Afrikaners hulle verwysingsraamwerk skoei op die gebeure van vier jaar gelede in plaas daarvan om te fokus op wat kán gebeur. Om dinge te vererger eis inwoners ook vinnige optrede en kitsoplossings vir die land se grootste probleme.
"Die Zuma-projek het minstens vyf jaar geneem om die land op sy knieë te dwing. In teenstelling hiermee is die Ramaphosa-regering nou maar eers van Meimaand vanjaar werklik in beheer van die land met 'n mandaat wat papierdun is. Dit is 'n belangrike aspek wat 'n mens nie uit die oog moet verloor nie.
"Daar is beslis nie eenvoudige en maklike oplossings nie, maar Suid-Afrika is reeds in 'n veel beter posisie."
Deel van: Geldsake, Goeie nuus, Podsendings, SA-nuus
Dit kan net toegeskryf word aan onkunde! Voorbeelde spreek vanself in die huidige omstandighede!
Gaan vertel die twak vir 10 miljoen werkloses en 30 miljoen wat onder die broodlyn lewe. Dan sal die groot geld wat hier genoem word weinig beteken. Daagliks moet baie klein ondernemings hul deure sluit en boere is op hul knieë. Boonop is St Cyril nie eers in beheer van die ANC nie. Wag totdat die Marxiste hom onttroon.
vasgevang in sy eie lugbubbel
Almal met wie ek praat wat vanuit die buiteland SA besoek na hul emigrasie se dinge gaan net erger.
En met dinge bedoel hulle minder water, minder krag, minder geld, meer geweld en meer rassisme.
Ek sien die verkoop van hierdie magtige maatskappye as hulle "exit strategy".
Ek het baie geld in SA verloor, en daai fout maak ek nie weer nie.
Ons toekoms is in die buiteland, en die toekoms is blink.
Vanuit 'n arendsoog hoog in die lug is die "positiewe" besighede of vooruitgang net spikkels in die vrot moeras van vermorsing, korupsie, ekonomiese verrotting. Ek weet van goeie opgeleide gewone werklose Suid Afrikaners wat besig om te versmoor in die armoede moeras. Op watter vlak bevind Theo Vorster hom op die sinkende SA? Met respek gesê ek vind nie genoeg positiewe nuus om sy opwinding te deel nie.